༈ རྒྱལ་བ་ཀུན་འདུས་ཁྱབ་བདག་རོལ་པ་ལས༔ དམ་ཅན་རྒྱ་མཚོའི་གསོལ་མཆོད་ཕྲིན་ལས་མྱུར་མགྱོགས་བཞུགས་སོ༔ ཆེ་མཆོག་འདུས་པ་ཐོད་ཕྲེང་དྲག་པོའི་ལྷ་ལ་འདུད༔ ས་མ་ཡ་རྒྱ༔ དེ་ཡང་བཀའ་སྲུང་འདུས་པ་ཕྲིན་ལས་མྱུར་མགྱོགས་མངོན་སྤྱོད་རྩོལ་མེད་དུ་འབྱིན་པ་ཆེ་ཞེས་ཆེར་འཇིགས་པའི་ལས་སུ་བསྐུལ་ན་ཐ་ཚིག་སོ་སོའི་གཉེར་དུ་བགྱིས་པ་ལ༔ ཐོག་མར་དྲག་པོའི་སྣོད་དམ་རང་བྱུང་བྷནྡྷའམ་ཅི་འཁོད་པ་ཞིག་ཏུ༔ གདན་རི་རབ་བང་རིམ་གསུམ་པ༔ དེའི་སྟེང་དུ་འཁོར་ལོ་རྩིབས་བཅུ་པ་དང་བཞི་པ༔ དེའི་སྟེང་དུ་ཐོད་པའི་སྒྱེད་པུ་གསུམ༔ དེའི་སྟེང་དུ་ཆོས་འབྱུང་རྔམས་འཐུག་གཅིག་ལ་ཐོད་ཚལ་གྱི་ཁ་བད་ཡོད་པ༔ བང་རིམ་གསུམ་དང་ལྡན་པ༔ དེའི་སྟེང་དུ་རིན་ཆེན་ཟུར་བརྒྱད་པ༔ དེའི་སྟེང་དུ་མགོན་པོའི་གཏོར་མ་ཙིཏྟའི་དཔལ་བཤོས་ཐོད་ཚལ་བཞིས་བརྒྱན་པ་བྱ༔ རྩིབས་བཞི་པའི་སྟེང་ཤར་དུ་ཞིང་སྐྱོང་མགོན་པོའི་གཏོར་མ་དབལ་ཟུར་གསུམ་དང་ལྡན་པ་དཔུང་གཤོག་གཉིས་བརྒྱངས་པ་ཐོག་མདེའུ་ལྟ་བུར་ཁྲག་ཀོང་གསུམ་གྱིས་བསྐོར་བ༔ ཟོར་རིས་རཀྟའི་རྒྱུན་ལམ་བྱ༔ ལྷོ་རུ་གཟའ་མཆོག་གཏོར་མ་དཔལ་གཏོར་གཡས་གཅུས་གྲུ་གསུམ་གྱི་སྟེང་དུ་སྦྲུལ་མགོ་གསུམ་བརྒྱན་པ༔ ལོགས་གསུམ་དུ་བཞག༔ ནུབ་ཏུ་གནོད་སྦྱིན་གཏོར་མ་ཆོས་འབྱུང་སྟེང་དུ་བྲ་གཟུགས་དབལ་ཐོན་ལ་ཙིཏྟ་གསུམ་ཆོས་འབྱུང་ཟུར་གསུམ་དུ་བཞག༔ གྲི་རིས་ཀྱང་འཐེན༔ བྱང་དུ་རྒྱལ་པོ་དཔེ་ཧ་རའི་གཏོར་མ་གདན་གྲུ་བཞིའི་སྟེང་དུ་མཁར་ཐབ་རྩེ་མོ་སྤྲེའུ་མགོས་མཚན་པ་མཁར་གྱི་ལོགས་གསུམ་དུ་ཕྱི་བ་གྱེན་དུ་ལངས་པ་བྱ༔ རྩིབས་བཅུ་པར་ཤར་དུ་ལྷ་བཤོས༔ ཤར་མཚམས་དཀར་གཏོར༔ ཤར་ལྷོ་ཀོང་བུ་གྲུ་བཞིའི་ཁ་རུ་ཕྱི་བ༔ ལྷོ་རུ་གཏོར་མ་ནག་པོ་ཟུར་བཞི་པ་ཁྲམ་རིས་ཅན༔ ལྷོ་ནུབ་ཏུ་དཔལ་གཏོར་གཡས་གཅུས༔ ནུབ་ཏུ་སོག་ཁའི་སྟེང་དུ་སྙིང་བཤོས༔ ནུབ་མཚམས་སུ་མཁར་ཐབ་སྟེང་དུ་ར་མགོ་བཞག༔ ནུབ་བྱང་རུས་སྦལ་སྟེང་དུ་འབྲང་རྒྱས༔ བྱང་དུ་གཏོར་མ་ཟུར་གསུམ་སྦྲུལ་མགོས་བརྒྱན་པར་སྦྲུལ་དཀྲིས་ཅན༔ བྱང་ཤར་དུ་ཟུར་གསུམ་གཡས་གཅུས༔ མཚམས་རྣམས་སུ་ཁྲག་ཀོང་བཅུ༔ བང་རིམ་རྣམས་སུ་གཏོར་ཟུར་དྲུག་ཅུ་རྩ་བཞི༔ ལིང་ཚེ་དྲུག་ཅུ་རྩ་གཉིས་མཐའ་རུ་ཁྲག་ཀོང་དང་མཐེབ་སྐྱུ༔ མཚམས་བཞིར་དབང་པོ་རྣམ་ལྔ་བཅས་རྩེ་མོར་མཛེས་པའི་རྒྱན་ཁྲ༔ གཞན་ཡང་ལིངྒའི་རྒྱལ་མཚན་དང་དམར་རྒྱན་ཚེ་ཉུངས་ཀྱི་རྐང་བུ་བཅས༔ རྩེ་མོར་དར་ནག་པོའི་རྒྱལ་མཚན༔ ཤར་དུ་སེང་ལྤགས་རྒྱལ་མཚན༔ ལྷོ་རུ་སྟག་ལྤགས་རྒྱལ་མཚན༔ ནུབ་ཏུ་དོམ་ལྤགས་རྒྱལ་མཚན༔ བྱང་དུ་ཞིང་ལྤགས་རྒྱལ་མཚན༔ མཚམས་སུ་རུ་མཚོན་དཀར་སེར་དམར་ལྗང་༔ གྲུ་བཞིར་དར་མཚོན་སྣ་ལྔ༔ བྱུང་ན་སྣལ་མའི་གདུགས་བཅས་ཕུབ༔ གཞན་ཡང་མཐུན་པའི་སྤྱན་གཟིགས་དུ་མ་བཤམ༔ རང་ཉིད་ཡི་དམ་གང་རུང་གི་བསྐྱེད་རིམ་སོང་བའི་རྗེས་སུ་ཆོས་སྐྱོང་བསྐྱེད་ནས་སྤྱན་འདྲེན་པ་ནི༔ ཤ་ཆེན་སྣ་ཚོགས་ཀྱི་སྤོས་བསྲེགས་ཤིང་རོལ་མོ་རྔ་ཆེན་འབྲུག་ལྟར་སྒྲོགས་ཤིང་༔ བདག་ཉིད་དྲག་པོའི་ཏིང་འཛིན་དང་བཅས་ནས༔ རྃ་ཡྃ་ཁྃ༔ ལན་གསུམ༔ ཨོྃ་ཨཱཿཧཱུྃ༔ ལན་གསུམ༔ ཨོྃ་སྭ་བྷཱ་ཝ སྟོང་པའི་ངང་ལས་རང་ཉིད་ཡི་དམ་ཆེ་མཆོག་དྲག་པོ་ཧེ་རུ་ཀ་གསལ་བའི་མདུན་དུ་ཁྲག་ཞག་རྒྱ་མཚོ་ལྟར་འཁྱིལ་ཞིང་ཕྱུར་བ་མི་རོ་རྟ་རོའི་ལྦུ་བ་ལང་ལིང་དུ་འཕྱོ་བ༔ དེའི་དབུས་སུ་སྲིད་པའི་རི་རབ་གྲུ་བཞི་པ༔ དེའི་སྟེང་དུ་པདྨ་དང་ཉི་མ་རོ་ཡི་སྟེང་དུ་ཧཱུྃ་མཐིང་ནག་དང་གྲི་གུག་ལས་སྐྱེས་པའི་དཔལ་ཡེ་ཤེས་ཀྱི་མགོན་པོ་ཕྱག་བཞི་པ་སྐུ་ཆེ་ཞིང་ཡན་ལག་རགས་པ༔ ཐུང་ཞིང་སྦོམ་ལ་གསུས་པ་རྒྱས་པ༔ ཕྱག་གཡས་གཡོན་དང་པོས་གྲི་གུག་དང་བྷནྡྷ་འོག་མས་རལ་གྲི་དང་ཁ་ཊྭཱཾ་ཀ་བསྣམས་པ་ཞབས་ཕྱེད་སྐྱིལ་དུ་བཞུགས་ཤིང་དུར་ཁྲོད་འབར་བའི་ཆས་དང་ལྡན་པ༔ དེའི་པང་དུ་འཁྱུད་པའི་ཡུམ་ཙཎྜི་མ་དམར་མོ་གྲི་གུག་དང་ཐོད་ཁྲག་འཛིན་པ༔ ཡབ་ལ་འཁྱུད་པ་ཡབ་ཡུམ་བསྐལ་པའི་མེ་དཔུང་རབ་ཏུ་འབར་བའི་ཀློང་དུ་གསལ་བའོ༔ གཙོ་བོའི་ཕྱོགས་བཞིར་དཔལ་ཡེ་ཤེས་ཀྱི་མགོན་པོ་མ་ནིང་ནག་པོ་གདོང་བཞི་པ་ཕྱག་དྲུག་པ་བྲམ་ཟེའི་གཟུགས་ཅན་སོགས་ཡུམ་སྒོ་སྐྱོང་དང་བཅས་པ་སྣང་ལ་རང་བཞིན་མེད་པ་གསལ་བར་བསྐྱེད་དོ༔ ཨོྃ་ཤྲཱི་མ་ཧཱ་ཀཱ་ལ་ཀཱ་ལི་ཛྙཱ་ན་དྷེ་ཝ་གྷ་ན་གུ་ཧྱ་ཀྵེཾ་ཀྵེ་ཊ་རཾ་སིདྡྷི་ཧཱུྃ་ཕཊ྄ཿ ཧོཿ ཤར་ཕྱོགས་དུར་ཁྲོད་མེ་རླུང་འཚུབས་པའི་དབུས་སུ་དགྲ་བགེགས་ཕོ་མོ་གདན་དུ་བཏིང་བའི་སྟེང་དུ་ཡི་གེ་ཧེ་དང་རུ་མཚོན་ལས་སྐྱེས་པའི་དཔལ་བདུད་ཀྱི་མགོན་པོ་མ་ཧཱ་ཀཱ་ལ་སྐུ་མདོག་མཐིང་ནག་སེངྒེ་རབ་ཏུ་ཁྲོས་པའི་གདོང་པ་ཅན་སྐུ་ལ་དར་ནག་གི་ཕོད་ཁ་དང་རུས་པའི་རྒྱན་དྲུག་གིས་སྤྲས་པ་གཡས་རུ་མཚོན་ནག་པོ་མཁའ་ལ་འཕྱར་ཞིང་གཡོན་ཐོད་པའི་ནང་དུ་དམར་ནག་དབལ་གྱི་གཏོར་མ་དགྲ་ལ་འཕེན་པ་སྟག་རལ་གཟིག་ཤུབས་རལ་གྲིས་བརྒྱན་པ་སྭག་ལྷམ་གསོལ་ཞིང་བདུད་རྟ་ནག་པོ་རླུང་གཤོག་ལ་ཆིབས་པ༔ དེའི་གཡོན་དུ་བྷྱོ་ལས་བདུད་མོ་སེང་གདོང་མ་སྐུ་མདོག་དམར་མོ་དར་དམར་གྱི་ཕོད་ཁ་གསོལ་ཞིང་༔ གཡས་རྩེ་གསུམ་དང་གཡོན་རལ་གྲི་འཛིན་པ་བཙན་རྟ་དམར་ཞུར་ལ་ཆིབས་པ༔ ཡབ་ཡུམ་མེ་རི་འབར་བའི་ཀློང་དུ་གསལ་བའོ༔ དེའི་འཁོར་དུ་སྤྲུལ་པའི་ལས་མཁན་སྤྲེའུ་གདོང་ཅན་གཉིས༔ ཤར་དུ་ལྷ༔ ལྷོ་རུ་བཙན་རྒོད༔ ནུབ་ཏུ་མ་མོ༔ བྱང་དུ་དགེ་བསྙེན༔ མཚམས་བཞིར་བདུད་གཟའ་དགྲ་ལྷ་དམ་ཅན་ལ་སོགས་པ་མྱུར་མགྱོགས་ཅན་གཞན་ཡང་སྤྲུལ་པ་ཡང་སྤྲུལ་དང་བཅས་པ་འཇིགས་པའི་རྒྱན་སྣ་ཚོགས་ཀྱི་སྤྲས་པར་བསྐྱེད་དོ༔ ལྷོ་རུ་དུག་མཚོ་ཁོལ་མའི་དབུས་སུ་ཡི་གེ་ར་དང་རལ་གྲི་ལས་སྐྱེས་པའི་དྲང་སྲོང་གཟའ་བདུད་ནག་པོ་སྐུ་མདོག་དུད་ཁ་ཞལ་དགུ་བྱ་རོག་གི་དབུ་དང་བཅུ༔ ཕྱག་བཞིའི་དང་པོ་གཉིས་སྤུ་གྲི་དང་ཆུ་སྲིན་གྱི་རྒྱལ་མཚན་འོག་མ་གཉིས་ར་ཡི་མདའ་གཞུ་འགེངས་ཤིང་སྦྲུལ་ཞགས་འཛིན་པ་སྐུ་སྨད་དུག་སྦྲུལ་ནག་པོ་རྒྱ་མཚོའི་ཀློང་དུ་འཁྱིལ་བ༔ སྐུ་ལུས་ཐམས་ཅད་སྤྱན་སྟོང་གིས་གཏམས་པ་དེའི་གཡོན་དུ་ཡུམ་ཀླུ་མོ་ཁྲག་མིག་མ་ཉི་མ་དང་ཟླ་བ་འཛིན་པ༔ ཡབ་ཡུམ་རླུང་ནག་བུ་ཡུག་འཚུབས་པའི་ཀློང་དུ་གསལ་བའོ༔ ཤར་དུ་ཟླ་བ༔ ལྷོ་རུ་སྤེན་པ༔ ནུབ་ཏུ་ཉི་མ༔ བྱང་དུ་ཕུར་བུ༔ མཚམས་བཞིར་ལྷག་པ་པ་སངས་མིག་དམར་སྒྲ་གཅན༔ གཞན་ཡང་གདོང་མོ་མཆེད་བཞི་ལས་ཀྱི་ཀླུ་མོ་རིགས་བརྒྱད་ཉེ་འཁོར་ས་བདག་དང་བཅས་པ་བསྐྱེད་དོ༔ ནུབ་ཏུ་བྱད་མ་མི་རོ་རྟ་རོ་བསྣོལ་མར་བརྩེགས་པའི་དབུས་སུ་ཡི་གེ་ཙ་དང་བེང་ཆེན་ལས་སྐྱེས་པའི་གནོད་སྦྱིན་བཙན་རྒོད་ཆེན་པོ་སྐུ་མདོག་དམར་པོ་ཞལ་གཅིག་ཕྱག་གཉིས་སྤྱན་གསུམ་མཆེ་བ་གཙིགས་པའི་ཡ་སོ་ཡིས་མ་མཆུ་མནན་པ༔ སྐུ་ལ་དར་དམར་གྱི་ཟ་བེར་གསོལ་ཞིང་བསྭེ་ཁྲབ་བསྭེ་རྨོག་རུ་མཚོན་གྱིས་བརྒྱན་ཏེ་ཕྱག་གཡས་ཙན་དན་གྱི་བེང་ཆེན་དང་གཡོན་རུ་མཚོན་དང་ཞགས་དམར་འཛིན་པ༔ སྐུ་ལ་སྟག་རལ་གཟིག་ཤུབས་རལ་གྲིས་མཛེས་པ༔ རྟ་རག་པ་རྟིང་དཀར་ལ་ཞོན་ཅིང་མྱུར་མགྱོགས་ཤན་པ་ཆེན་པོའི་ལས་སུ་ཆས་པའོ༔ ཤར་དུ་ལྷ༔ ལྷོ་རུ་ཀླུ༔ ནུབ་ཏུ་སྨན་མོ༔ བྱང་དུ་ཡཀྵ༔ མཚམས་བཞིར་སྤྲུལ་པ་ཟ་བྱེད་གསོད་བྱེད་སྒྲོལ་བྱེད་ལས་བྱེད་ཀྱི་བཤན་པ་བཞི་ཡང་སྤྲུལ་དང་བཅས་པ་གསལ་བའོ༔ བྱང་དུ་སྣང་ཞིང་སྲིད་པའི་སྐྱེ་འཆི་ཐམས་ཅད་ཀྱི་འབྱུང་བ་འཁྲུགས་པ་དང་མ་འཁྲུག་པའི་རླུང་དབང་དུ་ཕྱམ་པ་ན་བུན་འཚུབ་མར་གཏིབས་པའི་དབུས་སུ་ཡི་གེ་རུ་དང་འཁར་བསིལ་རི་རབ་ཀྱི་བཀོད་པས་བརྒྱན་པ་ལས་སྤྲུལ་པའི་ཆོས་སྐྱོང་བའི་གནོད་སྦྱིན་གྱི་རྒྱལ་པོ་ཆེན་པོ་གིང་ཧ་ར་དཔེ་དཀར་དཀོར་བདག་བསྟན་པའི་བྱ་ར་བ་ཆེན་པོ་སྐུ་མདོག་དཀར་སྨུག་རྒྱས་པའི་ཞལ་ཅན་དབུ་ལ་བསྭེ་ཆེན་གྱི་ཐེབ་གསོལ་ཞིང་དར་དཀར་པོ་དང་ཟ་འོག་གི་གོ་ཟུ་གསོལ་བ༔ ཕྱག་ན་འཁར་བསིལ་དང་ལྕགས་ཀྱི་ལྷུང་ཕོར་བྱད་མ་སྡང་ཞིང་གདུག་པ་ཅན་རྣམས་ཀྱི་སྙིང་ཁྲག་དང་ཙིཏྟས་བཀང་བ་ཆིབས་སུ་སེངྒེ་དཀར་མོ་ལ་ཞོན་ཅིང་དཀོར་ཆའི་གཉེར་ཁ་འཚོ་བར་གསལ་བའོ༔ ཤར་དུ་དཔེ་ཧར་ཤེལ་གིང་༔ ལྷོ་རུ་ཚངས་པ་ཤེལ་གིང་༔ ནུབ་ཏུ་ལི་བྱིན་ཤེལ་གིང་༔ བྱང་དུ་དཔེ་ཧར་ཤེལ་གིང་༔ མཚམས་བཞིར་དཔེ་ནག་ཤིང་བྱ་དཔེ་དམར་གནམ་ལྷ་བཞི་སྟེ་ཐམས་ཅད་ཀྱང་མངོན་སྤྱོད་དང་ལྡན་པ༔ གཞན་ཡང་སྤྲུལ་པ་ཡང་སྤྲུལ་ཉིད་སྤྲུལ་དང་བཅས་པ་གསལ་སྣང་སྒྱུ་མའི་གར་བསྒྱུར་བ་ལྟ་བུར་གསལ་ཞིང་བསྐྱེད་དོ༔ དེའི་ཕྱི་རོལ་དུ་རིན་ཆེན་གཏེར་གྱི་རྒྱ་རིན་པོ་ཆེ་བསྲུང་བ་ལ་དབང་བའི་སྤྲུལ་པ་ཉིད་སྤྲུལ་གཞན་ཡང་ཤ་ཟ་ཁྲག་འཐུང་ལས་བྱེད་བསམ་གྱིས་མི་ཁྱབ་པ་དུ་མར་གསལ་བའི་དཔྲལ་བར་ཨོྃ༔ མགྲིན་པར་ཨཱཿ ཐུགས་ཀར་ཧཱུྃ༔ ལྟེ་བར་སྭཱ༔ གསང་བར་ཧཱ༔ ལས་བྱེད་དུ་བྷྱོཿ སྤྲུལ་པ་རུ་ཕཊ྄ཿ ཉིད་སྤྲུལ་དུ་ཛཿ དེ་རྣམས་ལས་འོད་ཟེར་འཕྲོས་པས་རང་བཞིན་གྱི་གནས་ནས་བསྟན་པའི་བྱ་ར་བ་གཉན་པོ་ཆོས་སྐྱོང་བའི་སྲུང་མ་དྲག་རྩལ་དང་ལྡན་པ་འཁོར་བཅས་སྤྱན་དྲངས༔ ཨོྃ་བཛྲ་ཤྲཱི་ཀཱ་ལ་ཀྵེ་ཊ་པཱ་ལ་ཀི་ཀང་ཤུ་ལ་ཙ་ཏྲི་གིང་ཀ་ར་ཡཀྵ་རཀྵ་དུ་པྲ་མ་མ་ཧཱ་རཾ་ཨཏ་ཙི་ཏ་ཨ་ཡ་མ་དུ་རུ་ཙ་ཤ་ན་ས་མཱ་ཡ་ཛ་ཛཿ ཞེས་རྔ་དང་རྐང་གླིང་དྲག་པོ་འབོད་པའི་དབྱངས་སྣ་ཚོགས་བགྱིས་ལ༔ ཧཱུྃ༔ དུར་ཁྲོད་མིང་ནི་ངེས་སུ་གང་ཞིག་བཅའ༔ འཛམ་གླིང་འདི་རུ་སྟོབས་བཅུས་མངའ་བསྒྱུར་བའི༔ ས་མཚམས་འགོག་པའི་དམིགས་སུ་མ་མཆིས་པ༔ ཚངས་པའི་ཡུལ་ནས་སྡོང་པོའི་གླིང་འཇུག་པ༔ དཔལ་ཆེན་ནག་པོ་ཕྱག་བཞི་གཤེགས་སུ་གསོལ༔ ཐབས་ཤེས་མཁའ་ལ་རོལ་པའི་ཚུལ་འཆང་མ༔ ཡུམ་མཆོག་ཙཎྜི་མ་མོ་གཤེགས་སུ་གསོལ༔ ཕྱོགས་བཞི་མཚམས་དང་ལས་སུ་སྤྲུལ་པའི་ལྷ༔ ཡེ་ཤེས་མགོན་པོ་ལྷ་ཚོགས་གཤེགས་སུ་གསོལ༔ ཧཱུྃ༔ ཤར་ཕྱོགས་འཛམ་གླིང་འཇིག་རྟེན་ཙཱ་རིའི་གནས༔ གཡའ་གངས་ལྷུན་སྙོགས་ནགས་ཚལ་སྤྲིན་ལྟར་གཏིབས༔ མ་མོ་མངོན་རྒྱུ་ཤ་ཟ་ལང་ལོང་རྒྱུག༔ དེ་འདྲའི་ཕོ་བྲང་དབང་སྒྱུར་ནག་པོ་ཆེ༔ བདུད་མགོན་ཞིང་སྐྱོང་ལྷ་ཚོགས་གཤེགས་སུ་གསོལ༔ ཧཱུྃ༔ དུག་མཚོ་ནག་པོ་རྦ་རླབས་ཕྱུར་མ་འཁྱིལ༔ སྟོང་གསུམ་འདི་རུ་འགྱུ་བའི་དྲག་རྩལ་ཅན༔ མྱུར་མགྱོགས་ཤུགས་འཆང་གནམ་ལྕགས་འོད་པོ་ཆེ༔ ཐོག་སེར་རྔམ་ཀློང་འགྱུ་བའི་ལས་བྱེད་པ༔ དྲང་སྲོང་གཟའ་མཆོག་ལྷ་ཚོགས་གཤེགས་སུ་གསོལ༔ ཧཱུྃ༔ ཁྲག་མཚོ་འཁྲུགས་པའི་གནས་ཆེན་ཟངས་རིའི་གླིང་༔ མཆོང་དམར་འགྱིངས་པའི་ཕོ་བྲང་ཁང་བཟང་ནས༔ གནོད་སྦྱིན་ཆེན་པོ་མི་བསྲུན་མཐུ་བོ་ཆེ༔ མངོན་སྤྱོད་མཛད་ཚེ་བཤན་པའི་ཚུལ་བཟུང་བ༔ བཙན་རྒོད་འབར་བའི་ལྷ་ཚོགས་གཤེགས་སུ་གསོལ༔ ཧཱུྃ༔ ཚངས་པའི་ཕོ་བྲང་འདོད་རྒུ་འབྱུང་བའི་གནས༔ དབང་ཕྱུག་ལྷ་ཡི་གཞལ་མེད་ལྟ་བུའི་ཁྱིམ༔ འཛམ་གླིང་དཀོར་མཛོད་སྤུངས་པའི་ཕོ་བྲང་ནས༔ སྐྱེ་འགྲོ་དབང་སྒྱུར་ལས་བྱེད་དཀར་སྨུག་ཞལ༔ སྤྲུལ་པའི་ཆོས་རྒྱལ་འཁོར་བཅས་གཤེགས་སུ་གསོལ༔ ཧཱུྃ༔ གཞན་ཡང་དམ་ཅན་སྲུང་མ་དྲག་རྩལ་ཅན༔ གཏེར་ལ་དབང་ཞིང་སྔགས་ཀྱི་བསྟན་པ་སྲུང་༔ བཀའ་ཡི་ལས་བྱེད་མཐུ་ལྡན་མ་ལུས་པ༔ སྤྲུལ་པ་ཡང་སྤྲུལ་ལས་བྱེད་ལ་སོགས་པ༔ ཆོས་སྐྱོང་ཡོངས་རྫོགས་འཁོར་བཅས་གཤེགས་སུ་གསོལ༔ ཨོྃ་ཨེ་ཧྱ་ཧི་ཤྲཱི་ནཱ་ཐ་མ་ཧཱ་ཀཱ་ལ་སིངྷ་མུ་ཁ་ཀི་ཀང་ཤུ་ལ་ཡ་གིང་ཀ་ར་སརྦ་དྷརྨ་པཱ་ལ་ཡ་ཛ་ཛཿ ས་མ་ཡ་དུང་དུང་ཐུན་ཐུན་ཕཻཾ་ཕཻཾ་ཨ་བེ་ཤ་ཡ་ཧྲིཾ་ཧྲིཾ་ཛ་ཛཿ ཛཿཧཱུྃ་བཾ་ཧོཿ ཞེས་ཆོས་སྐྱོང་འཁོར་བཅས་སྤྲིན་ཆེན་རླུང་གིས་བསྐྱོད་པ་ལྟར་བྱོན་ནས་རྟེན་དང་ཕོ་བྲང་ལ་བཞུགས་པར་བསམ༔ ཧཱུྃ༔ དུར་ཁྲོད་ཕོ་བྲང་མེ་རླུང་འཚུབས་པའི་དབུས༔ ཁྲག་མཚོ་ཉི་ཟླ་པདྨ་རོ་ཡི་གདན༔ བདུད་དགྲ་བགེགས་སྲིན་ཚར་གཅོད་གདན་སྟེང་དུ༔ བསྟན་པའི་བྱ་ར་མྱུར་མགྱོགས་དམ་ཅན་རྣམས༔ ཆོས་འཁོར་གཙུག་ལག་གཉན་པོ་སྐྱོང་བའི་ཕྱིར༔ ཕྲིན་ལས་ཐོགས་མེད་བསྒྲུབ་ཕྱིར་བརྟན་པར་བཞུགས༔ ཨོྃ་ས་མ་ཡ་དྷརྨ་པཱ་ལ་ཡ་ཏིཥྛ་ལྷན༔ དེ་ནས་མཆོད་པ་འབུལ་བ་ནི༔ གཏོར་མ་སྨན་རཀ་གིས་བྲན༔ མཆོད་པ་ཁ་གསོ་ཞིང་གསུར་བཏང་༔ དྲི་ཞིམ་ཀྱང་བསྲེག༔ རོལ་མོ་དང་དབྱངས་ཤིན་ཏུ་སྙན་པར་བྱ༔ ཧཱུྃ༔ དཔལ་མགོན་དམ་ཅན་རྒྱ་མཚོའི་ལྷ་ཚོགས་ལ༔ ཕྱི་ནང་གསང་བའི་མཆོད་པ་འབུལ་བ་ནི༔ གདུག་པའི་དམ་ཉམས་བྱད་མ་བསྒྲལ་བ་ཡི༔ མིག་དང་རྣ་བ་སྣ་དང་ལྕེ་སྙིང་སོགས༔ བསམ་གྱིས་མི་ཁྱབ་རི་ལྟར་སྤུངས་པ་འདི༔ དམ་ཅན་ཆོས་སྐྱོང་སྲུང་མའི་ཚོགས་ལ་འབུལ༔ བཞེས་ནས་གདུག་པའི་དགྲ་བགེགས་སྒྲོལ་བར་མཛོད༔ ཨོྃ་སརྦ་དྷརྨ་པཱ་ལ་ཡ་བཛྲ་པུཥྤེ་སྭཱ་ཧཱ༔ ཧཱུྃ༔ མི་ཤ་རྟ་ཤ་གླང་ཆེན་བ་གླང་ཤ༔ ཁྱི་ཤ་ལ་སོགས་ཤ་ཆེན་སྣ་ཚོགས་བསྲེགས༔ གཞན་ཡང་རྫས་རྒོད་ངར་ལྡན་སྦྱར་སྤོས་འདི༔ དམ་ཅན་ཆོས་སྐྱོང་སྲུང་མའི་ཚོགས་ལ་འབུལ༔ བཞེས་ནས་གདུག་པའི་དགྲ་བགེགས་སྒྲོལ་བར་མཛོད༔ ཨོྃ་སརྦ་དྷརྨ་པཱ་ལ་ཡ་བཛྲ་དྷཱུ་པེ་སྭཱ་ཧཱ༔ ཧཱུྃ༔ རྐང་མར་ཞག་དང་ཏིལ་མར་སྦྱར་བ་ལ༔ རོ་རས་ཤི་སྐྲ་དཀྲིས་པའི་སྡོང་བུས་གཏམས༔ སྦར་བའི་སྒྲོན་མེ་འཚུབས་པའི་འོད་འགེངས་འདི༔ དམ་ཅན་ཆོས་སྐྱོང་སྲུང་མའི་ཚོགས་ལ་འབུལ༔ བཞེས་ནས་གདུག་པའི་དགྲ་བགེགས་སྒྲོལ་བར་མཛོད༔ ཨོྃ་སརྦ་དྷརྨ་པཱ་ལ་ཡ་བཛྲ་ཨཱ་ལོ་ཀེ་སྭཱ་ཧཱ༔ ཧཱུྃ༔ དུག་ཁྲག་ཐང་ཁྲོམ་གུ་གུལ་སྦྱར་བ་ཡི༔ ངར་ལྡན་རྦ་རླབས་ནག་པོ་གྱེན་དུ་ཕྱུར༔ རྒྱུ་ཁྲག་ལ་སོགས་མཁྲིས་པའི་དྲི་ཆབ་འདི༔ དམ་ཅན་ཆོས་སྐྱོང་སྲུང་མའི་ཚོགས་ལ་འབུལ༔ བཞེས་ནས་གདུག་པའི་དགྲ་བགེགས་སྒྲོལ་བར་མཛོད༔ ཨོྃ་སརྦ་དྷརྨ་པཱ་ལ་ཡ་བཛྲ་གནྡྷེ་སྭཱ་ཧཱ༔ ཧཱུྃ༔ འབྲུ་ནག་ངར་ཕྱེ་གྲི་ཁྲག་སྦགས་པའི་ཟན༔ དམར་ནག་དཔ